FI Euroopan unionin virallinen lehti C 267/67

Kanne 14.8.2009 — Planet v. komissio

(Asia T-320/09)

2009/C 267/122

Oikeudenkäyntikieli: kreikka

Asianosaiset

Kantaja: Planet AE -niminen konsultointia harjoittava osakeyhtiö (edustaja: asianajaja V. Christianos)

Vastaaja: Euroopan yhteisöjen komissio

Vaatimukset

— Komission (OLAF) kaksi päätöstä, joissa pyydettiin kantajan kirjaamista alun perin ennakkovaroitusjärjestelmän luokkaan W1a ja sittemmin luokkaan W1b, on kumottava.

— Komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Nyt esillä olevassa kanteessa vaaditaan kumottavaksi ensinnäkin komission päätös, jossa pyydettiin kantajan kirjaamista ennakkovaroitusjärjestelmän luokkaan W1a, ja toiseksi komission päätös, jossa muutettiin tässä ensiksi mainitussa päätöksessä esitettyä pyyntöä siten, että kantaja kirjattaisiin 25.5.2009 alkaen ennakkovaroitusjärjestelmän epäsuotuisampaan luokkaan W1b.

Kantaja esittää, että riidanalaisissa toimissa on oikeudellinen virhe, joka muodostuu olennaisen muotomääräyksen rikkomisesta, sillä päätöksissä ei ole noudatettu päätöksessä 2008/969/EY (1) asetettuja edellytyksiä sen osalta, miten kirjaamiset, jotka tehdään ennakkovaroitusjärjestelmään, on tehtävä, jotta ne olisivat sopusoinnussa yhteisön oikeuden kanssa. Kantaja muistuttaa erityisesti sitä, että edellä mainitun päätöksen 8 artiklan 1 kohdan mukaan komission toimivaltainen elin, joka on vastuussa sopimuksen allekirjoittamisesta, on velvollinen ilmoittamaan luonnolliselle henkilölle tai oikeushenkilölle, jota koskeva ennakkovaroitus on pyydetty kirjaamaan ennakkovaroitusjärjestelmään, edeltä käsin sitä koskevien tietojen kirjaamisesta. Lisäksi edellä mainitun päätöksen 3 artiklan 1 kohdan c alakohdan mukaan kirjaamiselle on esitettävä tarpeelliset perusteet.

Lisäksi kantaja väittää, että päätöksen 2008/969/EY 8 artiklassa asetettujen velvoitteiden noudattamisella jättämisellä loukataan sekä yhteisön oikeuden perusperiaatteita että siinä myönnettyjä perusoikeuksia. Kantajan mukaan komission käyttäytyminen on vastoin hyvän hallinnon periaatetta, josta määrätään Euroopan unionin perusoikeuskirjan 41 artiklassa, sillä tästä ei annettu tietoa kantajalle edeltä käsin ja laillisesti päätöksen 2008/969/EY 8 artiklan 1 kohdassa määrätyllä tavalla, mikä riisti kantajalta mahdollisuuden saada esittää kantansa. Samanaikaisesti komissio on rikkonut kantajan väitteiden mukaan myös huolenpitovelvollisuutta. Komission käyttäytyminen on lisäksi vastoin hyvää hallintotapaa koskevien toimintasääntöjen, joita komission henkilöstön on noudatettava suhteissaan yleisöön, 1 artiklaa.

Lopuksi kantaja väittää, että komissio on rikkonut ennalta kuulluksi tulemista koskevaa oikeutta, puolustautumisoikeutta ja syyttömyysolettamaa, koska komissio ei antanut kantajalle tilaisuutta esittää kantaansa ja vastaväitteitään ennakkovaroitusjärjestelmään kirjaamista koskevista päätöksistä, jotka komission toimivaltainen elin oli aikeissa tehdä.

(1) Komission tulojen ja menojen hyväksyjien ja toimeenpanovirastojen käyttöön tarkoitetusta ennakkovaroitusjärjestelmästä 16.12.2008 tehty komission päätös 2008/969/EY (EYVL L 344, s. 125).